khistorydata/jeongjo-sjw-relations huggingface dataset:
정조 18년
刑曹啓目猥濫擊錚人果川韓召史爲其夫沈和鎭訴冤事也和鎭負犯關係倫常其時處分至爲嚴截則今此呼籲極涉放恣原情勿施爲白乎旀順川田希雨爲其父寺奴貢役稱冤事也辭語無非濫雜而願免身貢敢爲煩籲其習可痛原情勿施嚴治懲礪而虛錄徵貢果如所訴是白乎喩令道臣査處爲白乎旀北部崔𡷗因朴再謙之負債其矣貢券見奪事也肆然呼籲極爲無嚴考律重勘而以他之債奪此之券事甚疑訝令御營廳査實推給爲白乎旀西部金召史推錢四百十兩於張萬允事也敢以猥越之事肆然籲天亦涉痛駭勿施嚴勘爲白乎旀羅州朴致良荷衣等島田畓疊稅事也旣非四件內事而無難呼籲民習駭惋勿施重繩而事係田政令道臣詳査決處爲白乎旀海州方光明所失漁基推給事也事非四件則如是煩瀆亦甚猥濫勿施嚴治而果如所訴則亦係民隱令道臣査處爲白乎旀義州崔德厚橫被賤役事也果是崔訔之六代孫崔孝一之旁孫則充定軍伍宜有稱冤令道臣査實頉給而猥越鳴金之罪勘治懲礪爲白乎義州李太初世傳土地見奪本官事也設如渠言此不過呈訴營邑之事而敢爲擊錚之擧者極爲猥屑兺除良稱冤之說多逼前官邊上民習尤極可痛原情勿施從重勘處爲白乎旀海美韓錫朝爲其七代祖孝純復官事也錫朝之累次鳴金已極痛駭纔經勘處又爲煩籲萬萬無嚴原情勿施照法嚴勘何如判付啓竝只依允爲旀公文句檢各有司存焉則下本曹之擊錚文書考喧節敢爲存拔萬萬駭然朝筵欲爲下敎而未果後弊所關決不可置而勿論査實委折首唱者草記請罪爲旀海州延坪島民方光明等照律事雖非四件民弊許籲載在法典民人勿治此弊之爲小民痼瘼聞之熟矣特以營邑聽理不明致使弊上生弊旣聞之後豈可任其無辜之失巢乎爲先嚴飭道伯除尋常詳査狀聞而更或遲滯又或見瞞於下屬不以實狀聞是可曰承流之道乎其所嚴處斷不可已先以分付爲有矣上司屢關之下不卽査報誠如所訴尤爲可駭豈料此道伯之怠慢如彼問于該司草記爲旀新除授同副承旨李海愚當自水營還朝簡其騶率馳到本島目擊形便耳探弊瘼後親執行査還朝日別單書啓事該水使處亦爲行會爲良如敎又啓目擊錚人尹度喆原情云云其矣十四寸聖中之第三子之讓定爲矣身之後幸免先朝祀絶之痛敎味白齊尹度喆依先朝受敎爲先放送是白在亦所供如此上裁何如判付啓分付該曹決給爲旀四件事中不可拔者毋論有例與否金吾郞之私自取捨大關後弊當該郞廳査出令該府拿問捧口招以聞以爲考律重繩之地爲良如敎又啓目擊錚人李億興原情云云其矣父秉碩定配於平海郡特爲放釋使矣祖父母一縷未絶之前還歸相逢以爲祖子孫團聚相見之地敎味白齊李億興依先朝受敎爲先放送是白在果所供如此上裁何如判付啓問于配所官果非常性人是去等李秉碩身乙還送原籍官其矣家中嚴飭保授俾不得更爲犯科事分付兩道道臣爲旀所訴不啻四件事係爲親鳴冤則何以拔之金吾郞可謂罪上添罪一體添問目取招事分付判金吾處爲良如敎又啓目擊錚人李東翼原情云云其矣山地偸葬人李仁瑞特命有司從公明決刻期掘移敎味白齊李東翼依先朝受敎爲先放送是白在所供如此上裁何如判付啓訟理段卿等詳査議處爲旀此亦四件內事則無端拔去尤爲痛駭其罪狀添問目取招於金吾郞事分付判金吾處爲良如敎
정조 18년
判府事朴宗岳箚曰伏以仙寢祗謁聖慕克伸日吉辰良八鑾穩旋臣民慶祝曷有其極是年是月克擧明禋凡厥瞻聆孰不欽仰而顧臣無似適忝駿奔之班奔之班猥蒙皐比之錫百拜祗受倍切榮感之至仍伏念臣於專對之任非但疾病之難强實有情跡之不安而往役義重更不敢辭巽矣辭陛之日只隔旬餘瞻望雲闕誠不勝區區戀結之忱抑臣有情理之不得不仰籲於孝理之下者臣之父母丘墓在於長湍地去西征大路不滿一舍儻蒙恩許則可以歷省少洩霜露之感而臣之本生父母之墳在仁川地仁川則勢將前期往省玆敢不避瀆擾冒塵崇聽伏乞聖明俯察至懇特賜數日恩由俾伸情私至祝云云答曰省箚具悉卿懇卿其安心領受依請往省仍傳曰此批答遣史官傳諭
정조 18년
判尹申思運疏曰伏以禮展仙寢聖慕克伸天氣淸朗鑾蹕祗旋臣民慶忭曷有其已臣於向日猥忝諸耆臣進箋之列身登文陛獲近廈氈珍膳極醉飽之樂宸章叨賡進之命此誠古未有之盛擧亦臣夢不到之幸會且伏況元子宮岐嶷之儀咫尺瞻望於侍坐之地覲光之願獲遂祝聖之忱倍切臣將以此歸詑於田里父老則雖卽日塡壑亦當與有榮矣仍伏念臣年紀衰邁神精昏憒陳力就列已無可論詞訟劇務豈敢久縻而只緣感激恩命僶俛赴公者亦已數旬于玆矣卽伏見備邊司草記下者以昨日動駕時不善治道事至有論勘之請而聖度寬大罰止問備臣且悚且感莫省攸措輦路修治事係莫重若使臣少心匪懈先期董飭則豈或有是哉籌司請罷始傅末勘特旨容貸尤出格外臣何敢自幸免罪晏然仍冒乎且臣之遠離鄕閭遲回京輦者今閱五朔而冬節不遠寒事日催素患痰喘之証如期復發寢啖失宜動作不便迨此未劇之前俾得擔舁以還及時調治則是誠天地父母之賜也玆敢略構短章疾聲哀籲伏乞聖明俯垂鑑諒亟命鐫削臣職名以勘溺職之罪仍許歸伏私次得以安意將攝不勝大願臣無任云云答曰省疏具悉卿其勿辭行公
정조 18년
京畿監司徐龍輔疏曰伏以臣猥以庸魯之賤濫膺藩寄之重觸事僨誤無往匪罪居常兢惕惟大何是俟迺者籌司草記之出而臣之溺職怠慢之罪尤無所逃矣是年是月聖慕冞切以日之吉禮展仙寢凡百有司莫不奔走率職時居岳牧之列宜乎殫竭之誠伏況道路看審特除之命旣出於我聖上爲民邑省弊之盛德至意其在區區道理尤當十分謹畏隨處恪勤而祗緣臣指揮昧方威令且乏馳道除治未見如砥植矩燃爇不能適時以至站舍之全不修飭而事體紀綱壞損無餘論厥罪犯合置重典廟堂請罷之啓亦云太輕而問備之罰不足以當罪罷拿之命只及於邑倅聖度雖出包容私心益切悚蹙玆敢冒陳短章仰瀆崇嚴伏乞聖明亟降威罰以振朝綱以安臣分不勝幸甚臣無任云云答曰省疏具悉卿其勿辭察任
정조 18년
甲寅九月三十日辰時上御熙政堂備局堂上引見入侍時同副承旨洪大協記事官鄭文始事變假注書尹東壽記注官金良倜記事官吳泰曾左議政金履素右議政李秉模行司直鄭昌順判敦寧金持默行司直鄭好仁延豐君李𡊠戶曹判書沈頤之行副司直趙宗鉉兵曹判書具庠行副司直徐有防禮曹判書閔鍾顯行副司直李敬懋刑曹判書李在學行副司直金載瓚水原留守趙心泰行副司直徐有大李漢豐刑曹參判趙鎭寬開城留守李冕膺禮曹參議尹行恁校理尹光普以次進伏訖履素等進前曰勞動之餘聖體若何上曰一樣矣履素等曰王大妃殿氣候若何上曰一樣矣履素等曰惠慶宮氣候若何上曰一樣矣上曰次對爲之履素曰民事姑無仰達者而只有數件回啓者矣履素曰卽見高陽郡居民金守淡等上言則以爲北漢移轉穀自今年定式節目極爲截嚴而本郡距山城近坊爲二三十里遠或爲六七十里程途險峻擔負運輸之際冗費浩汗捧留本郡以紵窮困之力爲辭矣城餉之無得捧留本邑當初法意極爲嚴重且今番新定節目亦甚嚴明則到今有難撓改上言內辭緣置之何如上曰依爲之出擧條履素曰卽見義州民人金鳳英等上言則以爲本府有補民役築筒畓而近不無成毁之患故前府尹趙鎭宅請得留庫米一萬石分給民間於元還之外限八年取耗還報本末之意筵稟定奪自今春已分給今當捧納而還多之弊邑邑同然殆難支保今又新創一萬石別還其弊反甚於民役之弊將未免盡劉之境秋捧時依戶曹例每石三兩以錢代捧七年之間作爲錢還之竝耗及當八年本米還報之限以米收捧還納留庫爲辭矣還多爲弊果如所訴則合有矯救之道而遠外事情有難料度不可以民人輩呼籲遽然決處問于本府使之報來後更爲稟處何如上曰依爲之出擧條履素曰俄於閤外聞之則昨日承宣事萬萬駭然親承筵敎而不爲知委致使擧行之錯誤況伏聞事屬祀典豈敢若是慢忽乎臣謂當該承旨亟施罷職之典宜矣上曰究其本事則譴罷足矣還宮之夜不憚憊勞酬應已過夜分特以重祀典之意申言勿用刑之意則忘置不傳昨夜提問之下敢以初不聞知而有若勒加責敎者然放恣無嚴莫此爲甚如無筵敎同入之備局副提擧何以承聞本司擧行不爲用杖乎不徒此也還宮之後例有酬應孰不知之則伊日坐直以生疎之下位省記渠獨規避特敎入直則乃反看作苦役如許之人若不嚴繩何以懲後施以投畀之典可也出擧條秉模曰昨以幸行時別抄犯科事請推該將臣之意草記蒙允矣追聞現捉者乃是駕後云臣之輕聽摘奸備郞之言莫重奏御文字有此錯誤者萬萬惶悚該備郞方在拿處中姑不敢請勘而該將臣問備勿施兵曹判書具庠推考何如上曰依爲之出擧條上曰日前本司草記誠善爲之矣爲國之道專係紀綱今番治道凡節全不留意反不若道伯之巡路特以爲民之念除弊之方予雖含默道伯差員之不能惕念誠甚駭然而此是大關紀綱處則廟堂之草記請罪可謂得體矣秉模曰我聖上憧憧一念每及於蔀屋之下除邑弊爲小民之方靡不用極至於治道凡節輒命儲置會減此實無前之特恩而旣有會減則治道之民丁修釐之凡節便同雇貰之役爲道伯邑倅者仰體聖意十分小心道路之修治站舍之整釐宜加着意誠敬平坦淨掃俾盡奉公之道而若是泛忽有關事體故果有論勘之請矣上曰當此災歲監司之遞改旣係民邑之弊亦難臨陣易將姑不處分而其爲駭然誠如卿等之言矣履素等曰爲民之聖念臣等欽仰不已矣上曰四維非不重矣朝體亦不可不顧雖以向來吏判事言之大臣之請推不過一時官師之規而以此違牌於伊日政命大抵非但謂此重臣也近間朝士此等之弊成習作此礙眼之事而不顧蹤跡之嫌此豈不萬萬寒心處乎秉模曰吏判之伊時違牌未知何故而此專由於人無小學工夫放倒成習莫非臣等不能董率之致矣上曰先儒有言整衣冠尊瞻視亦云未有箕踞而心不慢者抑戒詩曰抑抑威儀維德之隅隅卽廉角之謂也德無形而難見儀著外而易見觀於其外而驗其中如屋之間架必待廉角而自分也至於朝臣之班次威儀之大者也日前大閱時侍臣屯聚簇立殆同觀光此皆俗習在家全無修飾之學立朝不識尊敬之儀乃有此駭然之習予雖否德四百年遺大投艱之業敢不夙宵兢業思所以維持之方而卿等亦爲留意於矯救之方勿爲闊略宜矣履素等曰聖敎誠然而如臣等無似忝居具瞻之地不能仰答聖化之萬一益切惶恧之忱矣上曰大臣就坐備堂中稟事者進前頤之曰本曹正郞鄭東敎今已仕滿而本曹多有擧行之事不可差代仍任何如上曰依爲之出擧條頤之曰嶺南三漕倉除留米五千五百石價錢一萬六千五百兩及今區劃然後可以換貿而本道無他錢貨留儲只有辛亥元還作錢條所餘爲三千五十兩零癸丑常賑牟作錢所餘爲九千四百三十五兩零合計兩條爲一萬二千四百八十餘兩姑先以此劃送使之趁期換貿不足數四千餘兩從當更爲區劃以此分付而當初常賑牟之許以作錢蓋以牟作租之意前頭常賑租耗條有裕時勿爲作錢以充其代也令本道一依其時廟堂覆奏施行俾無穀簿虧欠之弊似合宜下詢大臣處之何如上曰大臣之意何如履素曰戶判所奏誠得宜矣秉模曰臣亦以爲好矣上曰依爲之出擧條鍾顯曰因慶尙監司趙鎭宅狀啓金海儒生徐孝中照訖帖僞造換名之罪査出登聞請拔去原榜矣依狀請原榜目卽爲拔去科場作奸自有其律不可拔榜而止其罪狀依律勘處之意分付道臣何如上曰依爲之出擧條有大曰本局中旬當依下敎擧行而容入物力姑未辦備勢將隨區劃設行則易致深冬待明春擧行何如上曰然則待開春卽爲設行可也出擧條光普曰幸行後初次賓筵則兩司諸臣宜乎隨登筵席仰覲耿光而無端違牌誠爲可訝竝施譴罷之典何如上曰不允秉模曰玉堂若有所懷則當於承旨未就坐之前仰奏而今於就坐之後獨爲進前校理尹光普推考何如上曰依爲之出擧條仍命次對先退上曰右承旨入侍出榻敎右承旨洪義浩承命進伏命書傳敎曰故相趙忠定家緬事依故相靖敏例有助給葬需之敎矣其家以先訓難於祗受云過矣禮葬雖不受特敎助給何必如彼然亦不可如例强迫令該曹該道錢穀及雜物量宜輸送後草記狀聞事分付仍命退諸臣以次退出
정조 18년
甲寅九月三十日辰時上御重熙堂右副承旨禮曹判書入侍時右副承旨李相璜假注書具得魯記注官金良倜記事官吳泰曾禮曹判書閔鍾顯以次進伏訖上曰右承旨入侍出榻敎賤臣承命出傳與洪義浩偕入進伏命書傳敎曰不爲仕進承旨許遞與未差之代前望單子入之待下批牌招察任鍾顯曰今因言端敢以仰達矣臣於年前太白藏史之行考見光海朝日記則尙未修正只有史草而此亦年久磨破將使十六年國乘無所憑信名臣碩輔節行言議同歸湮晦者誠爲欠典臣意則自春秋館取來日記趁卽修正依燕山日記例刊印蠟紙藏于各處史庫似宜而係是史事議于大臣處之何如上曰依爲之出擧條仍命退諸臣以次退出
정조 18년
行都承旨趙尙鎭坐左承旨洪義浩坐右承旨尹致性坐左副承旨李相璜坐直右副承旨洪大協坐直同副承旨李海愚在外注書鄭文始仕直一員未差假注書具得魯仕事變假注書尹東壽仕
정조 18년
洪大協以都摠府言啓曰今日入直內三廳武兼禁軍及軍兵等中日習射請出標信傳曰知道
정조 18년
趙尙鎭啓曰明日常參經筵取稟傳曰停
정조 18년
洪大協啓曰輪對官來待矣敢稟傳曰入侍
정조 18년
洪大協啓曰來初五日朝參日次矣敢稟傳曰停
정조 18년
洪大協啓曰禁衛營將官來言今日本營軍兵日次私習云矣敢啓傳曰知道
정조 18년
備忘記慶尙左水使沈鑏黃海水使李普漢下直各長弓一張長箭一部片箭一部筒兒一箇賜給
정조 18년
傳于洪大協曰姑且戴罪行公卽爲民事昨夜之失睡酬應亦由於該道之公事可謂罪上添罪何顔入來辭朝旣爲民事而仍任則行部不可遲滯畿甸發巡除朝辭今明發行雖於還營之後亦勿入來肅拜已遣潛行之繡衣待其復命知畿邑諸倅之一一小心小民之一一安業然後待書啓回啓始爲出入於金虎門事令廟堂分付該道
정조 18년
傳于洪大協曰近以耽羅船粟事夙宵一念耿耿而該道尙無一言皁白道伯睡耶醉耶此時民事所委畀道伯則卿之擧行節節駭悖方命之律未勘緩事之罪又發以若所爲畀若一方其何以弛九重之思乎何間裝穀何間發船而新牧使果已接面乎亦或別遣褊裨送于島中詳探民情事勢乎況有禱海神之命祝文當親撰則領運日期不爲枚擧狀聞者亦豈成說乎以此意下諭于完伯使之一一條對
정조 18년
吏曹口傳政事工曹佐郞金得範訓鍊主簿黃俊彦相換
정조 18년
尹致性啓曰卽者義禁府都事來言時囚無得過三日滯囚新有定式而同義禁黃昇源差祭同義禁沈晉賢奉命在外同義禁金履成呈辭只有判義禁鄭好仁一人不得備員開坐云同義禁金履成卽爲牌招以爲備員擧行之地何如傳曰允同義禁金履成之除拜未過數日無端呈告寧有如許事體嚴飭行公差祭堂上許遞前望單子入之待下批牌招察任
정조 18년
禁府堂上前望單子入之知義禁尹師國落點
정조 18년
以同義禁金履成牌不進推考傳旨傳于尹致性曰無端違牌處義何如是無所據其委折爲先問啓待下批更卽牌招
정조 18년
尹致性啓曰無端違牌處義何如是無所據其委折爲先問啓待下批更卽牌招事命下矣問于同義禁金履成處則以爲臣冒犯違逋自速重辜致承問啓之命惶恐霣越無所容措臣之情勢通朝之所共知也蓋自妄疏以後可驚可愕之說蝟集一身殆無完膚譬如四肢百骸無不受病而獨一縷猶存耳縱荷聖明在上曲費造化如救入井之兒每出入脩門反顧嗤點之在後則如蒙不潔慙赧欲死近日銀臺承命爲伸覲光之願金吾赴坐知非言私之時乃若有除輒膺蹲冒揚揚實非情勢之所可强者也愚婦知恥匹夫有守鐵限已定恭俟金木之誅云矣敢啓傳曰此問啓勿施嚴飭開坐
정조 18년
以全羅監司李書九狀啓嶺南上番御營軍換徵當否臚列馳啓令該衙門稟旨事傳于李相璜曰向日嶺南農形之遜於兩湖停番之命先及嶺南而近聞兩湖民情之遑汲倍甚於嶺南來頭接濟方以爲一念耿耿上番資裝之貽弊寧或不念宿衛事體雖曰嚴重此時民事在所當恤限麥秋禁御鄕軍停番嶺南湖西年分回啓時停番一款論理附奏事令廟堂知悉湖南伯處先令兩營行會騎兵如有停番例湖南先爲限麥秋停番其餘年分回啓一體稟處事分付兵曹亦令廟堂知悉
정조 18년
以副校理尹序東權坪牌不進罷職傳旨傳于李相璜曰只推
정조 18년
趙尙鎭以弘文館言啓曰校理韓光植連呈辭單不爲行公副校理尹序東權坪旣有只推之命竝卽牌招察任何如傳曰允
정조 18년
以校理韓光植副校理尹序東權坪牌不進罷職傳旨傳于李相璜曰只推
정조 18년
洪義浩以戶曹言啓曰故相趙忠定家緬事令該曹該道錢穀及雜物量宜輸送後草記狀聞事命下矣木綿三十疋米十石太十五石灰一百石量宜輸送之意敢啓傳曰知道
정조 18년
洪大協以兵曹言啓曰內禁衛將徐有鳳素患痰癖之症當此換節之時一倍添劇實無供職之望呈狀乞遞病勢旣如是則宿衛領軍之將不可久曠改差何如傳曰允
정조 18년
洪大協以兵曹言啓曰去秋三朔能麽兒考講時都摠府都事李成德李潤文金兌鍾訓鍊院判官金志學主簿南弼壽李衡民武臣兼宣傳官趙黃仁燁李基岳部將閔値等一次不通都摠府都事朴廷宅訓鍊院僉正金慶喆主簿金成鉉朴東旭李萬吾武臣兼宣傳官白鳳儀李宅懋金思喆尹行源金尙裕部將金光喜黃閏銓守門將姜熙文姜箕煥金光春等二次不通訓鍊院主簿元永厚武臣兼宣傳官閔行源金若礪等三次不通竝依定式從重推考訓鍊院判官孔賢德武臣兼宣傳官崔聖甲部將李鎭國等四次不通亦依定式竝越俸一等何如傳曰允
정조 18년
洪大協以兵曹言啓曰以全羅監司李書九狀啓嶺南上番御營軍換徵當否臚列馳啓令該衙門稟旨事傳曰向因嶺南農形之遜於兩湖停番之命先及嶺南而近間兩湖民情之遑汲倍甚於嶺南來頭接濟方以爲一念耿耿上番資裝之貽弊寧或不念宿衛事體雖曰嚴重此時民事在所當恤限麥秋禁御鄕軍停番嶺南湖西年分回啓時停番一款論理附奏事令廟堂知悉湖南伯處先令兩營行會騎兵如有停番例湖南先爲限麥秋停番其餘年分回啓一體稟處事分付兵曹亦令廟堂知悉事命下矣在前如此之時有上番騎兵停番之例依傳敎湖南上番騎兵自今十一月十二月當十七名來乙卯正月二月當十七名閏二月三月當十六名四月五月當十七名合四當限麥秋停番事該道道帥臣處行會之意敢啓傳曰知道
정조 18년
洪大協以備邊司言啓曰卽見平安監司金思穆災實分等狀啓則江界等五邑置之尤甚安州等二十五邑置之之次中和等十五邑置之稍實仍以爲江界等三邑之抄戶停還及賙賑穀物更加審察區別分數追後仰請後錄諸條請令廟堂稟旨分付矣其一道內黍粟今旣告歉則米還之如法準捧其勢誠難尤甚邑鎭限折半之次邑鎭限三分一以相當穀準折代捧待明秋還作本色事也其一山城餉穀分給條中尤甚之次邑限折半稍實邑限三分一捧留平倉待明秋輸納事也其一尤甚邑限明秋勿定配所事也其一推奴徵債限明秋防塞事也分等依狀請施行尤甚及之次邑鎭米還分數代捧事亦爲依施山城餉穀法意至重除非大歉之年則不可輕許故昨年狀請亦不許施而今年本道年事大不及昨年宜有別般軫念之道特依所請分數捧留平倉待明秋準數輸納尤甚邑勿定配所推奴徵債防塞事一體依施之意分付江界等邑雖曰歉荒比諸北關數邑似或勝焉則停還一事恐非可論而道臣旣以更加審察區別分數爲言姑待其追後狀聞竝與賙濟之節更爲稟處何如傳曰允
정조 18년
洪大協以刑曹言啓曰因擊錚人等原情判付內海州延坪島民方光明等照律事雖非四件民弊許籲載在法典民人勿治此弊之爲小民痼瘼聞之熟矣特以營邑聽理不明致使弊上生弊旣聞之後豈可任其無辜之失巢乎爲先嚴飭道伯除尋常詳査狀聞而更或遲滯又或見瞞於下屬不以實陳聞是可曰承流之道伯乎其所嚴處斷不可已先以此意分付爲有矣上司屢關之下不卽査報誠如所訴尤爲可駭豈料此道伯之怠慢如彼問于該司草記事判下矣問于備邊司則今年正月因方明光等呈狀發關於該道監營使之卽爲釐革後形止報來矣自該道尙無報來之事云矣敢啓傳曰知道
정조 18년
洪大協以義禁府言啓曰刑曹啓目判付內四件事中不可拔者無論有例與否金吾郞之私自取捨有關後弊當該郞官査出令該府拿問捧口招以聞以爲考律重繩之地事判下矣當該都事金履九黃道源今方待命竝卽拿囚之意敢啓傳曰知道
정조 18년
持平李允行啓曰噫嘻痛矣柳師文之罪可勝誅哉渠以極逆之父惟當畏死縮首恭俟當律之不暇而乃敢偃息城闉延攬人客不少畏蹙益肆凶毒一室兩賊同惡相濟詬罵天日之凶言無所不至指斥乘輿之悖語罔有紀極傳說狼藉有耳皆聞而至登諫長之疏論致有法曹之捉囚則此其星漢父子凶肚相傳逆節世襲平日怨國懟君之心弸結于中愈往而愈肆者也且其子凶疏之構成也敢曰在家不知其子悖說之噴出也是自有所受則此賊父子窮凶情節不可一日容貸於覆載之間也明矣其子星漢旣有府院鞫問之請則其父師文不可不竝施嚴鞫而迺者天網太恢遽下疎放之敎國法之隳壞已無可言而輿情之憤惋去而益激請亟寢秋曹罪人柳師文放釋之命仍令王府設鞫嚴問期於得情快正王法新除授司諫院正言李東冕時在忠淸道大興地請斯速乘馹上來事下諭答曰不允下諭事依啓
정조 18년
刑曹啓目粘連關是白置有亦向前京畿監司徐龍輔旣已遲晩所當照律施行是白乎矣係是二品職臣曹不敢擅便上裁何如判付啓照律爲良如敎又啓目廣州府尹徐美修旣已遲晩所當照律施行是白乎矣旣有捧供以入之命上裁何如判付啓照律爲良如敎
정조 18년
刑曹啓目粘連京畿監司徐龍輔矣發緘罪從重論杖八十收贖公罪施行何如判付啓依允爲旀功議各減一等爲良如敎又啓目粘連廣州府尹徐美修矣發緘罪杖一百收贖公罪施行何如判付啓依允爲旀功議各減一等爲良如敎
정조 18년
禁府啓目宣川前府使尹範敍原情云云問目內辭緣泛稱遲晩所當請刑是白乎矣曾經閫帥勿爲請刑載在大典通編議處何如判付啓故爲掩置焉敢曰矇未覺察乎從重勘律區別功議以草記擧行爲良如敎又啓目楊州前牧使李東馨原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓取考都差員緘答判付照律爲有矣以草記區別功議擧行爲良如敎又啓目慶尙都事張至顯原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓罷職放送爲良如敎又啓目壯勇營攔後步軍把摠申鴻周鄭學畊等原情云云傳旨內辭緣泛稱遲晩所當請刑是白乎矣曾經閫帥及宣傳官勿爲請刑載在大典通編竝只議處何如判付啓竝只以公罪區別勘放後草記爲良如敎
정조 18년
禁府啓目備邊司郞廳尹益儉李勉植等原情云云傳旨內辭緣泛稱遲晩李勉植段曾經宣傳官勿爲請刑載在大典通編議處爲白乎旀尹益儉段刑推得情何如判付啓名以備郞摘奸塞責彌縫不禁掖隷之犯科者痛駭莫甚兺除良駕後禁軍曰以駕前別抄致使無罪者當罪尤豈不駭然乎竝只區別功議草記照律爲有矣兩罪俱發者從重勘處爲旀大臣旣有筵奏則以其擧條不捧承傳所捧招供初不枚擧該房承旨從重推考渠輩雖微官勘律輕重豈或相混而議讞之地不審若此昨日登筵判堂不可以不爲參坐而曲恕從重推考爲良如敎
정조 18년
甲寅十月初一日卯時上御熙政堂輪對官入侍時右副承旨洪大協假注書具得魯記注官金良倜記事官吳泰曾軍器正元啓弘僉正宋堯熙判官朴宗鎬養賢庫主簿鄭晩錫內贍奉事鄭運耆工曹正郞丁志德金履恭佐郞金得範金龍淳尙衣院主簿李厚植別提李長演直長韓允鎭宗廟令柳謐副奉事閔致謙南學訓導李尙濂西氷庫別檢李豐林義盈庫主簿廉隅人奉事李柱溟掌樂正李肇源僉正李光德主簿李周斌南溟學以次進伏訖上命書榻敎曰都承旨入侍賤臣承命出傳與都承旨趙尙鎭偕入進伏上曰輪對官以次進前啓弘等以次進前奏職姓名職掌遺在晩錫曰本庫弊瘼卽應辦所擔當事也年前因主掌官之等訴備局每式年東堂所應辦移付本庫所入之數旣爲夥然而本庫之財元自不敷策應之道無望多士之供難繼更令廟堂依前擧行恐合事宜故敢達矣上曰相議於堂上後往復廟堂以爲區處之道上敎得範曰爾年幾何而誰之族也得範曰臣年六十三而無近族立朝者矣上曰遠近族中無立朝者耶得範曰金判府事爲同姓矣大協曰工曹佐郞金得範擧措旣多慌亂奏對亦極怪駭所當重勘而本院請推之外無他可施之罰何以爲之乎上曰觀其貌樣不足深責何必勘罪乎郞潛亦有職掌昏憒難責事務西銓窠使之口傳相換水部雖曰閑司卽亦六曹之一則如是苟充貽羞非細其時擬望之銓官捧現告以爲勘罪之地可也出擧條謐曰宗廟正殿倚墻木雖無根腐寸朽之處而以今番風落木觀之恐有意外傾仆之慮居常憧憧故敢此仰達矣上曰當剪其枝葉耶伐其根株耶謐曰或有剪枝葉者亦有伐根株處當觀勢爲之矣上曰相議於提調後日更達可也上敎隅人曰爾在何邑隅人曰在端川矣上曰何時上來而其處則年事何如隅人曰臣於六月上京而自臣上來時已被旱災至於七月念間故秋事大歉云矣上敎光德曰爾是故重臣之子乎光德曰故判書臣李泰和之子矣上曰見爾不勝感舊之懷矣爾經幾邑守令耶光德曰初爲龍潭縣監再爲楊根郡守矣上曰有子幾人光德曰有二子矣上敎溟學曰爾年幾何溟學曰賤臣犬馬之齒今爲六十四矣上曰爾在北道年事所聞何如云耶溟學曰臣之居鄕近二千里農形消息雖未得詳聞而蓋六月旱七月又旱故秋事殆無可觀云矣上曰北道則多田穀故無水之年始謂占豐而今年則旱旣太甚故想如此矣上曰下直閫帥入侍出榻敎良倜承命出去與慶尙左水使沈鑏黃海水使李普漢偕入進伏上敎普漢曰下往善爲之不負特除之意也上敎鑏曰爾須下去操心惕念爲之可也仍命退諸臣以次退出
정조 18년
行都承旨趙尙鎭坐左承旨洪義浩坐右承旨尹致性坐左副承旨李相璜坐直右副承旨洪大協坐直同副承旨李海愚在外注書鄭文始仕一員未差假注書具得魯仕直事變假注書尹東壽仕
정조 18년
尹致性啓曰大司憲林蓍喆執義李秉喆掌令鄭景祚持平李允行呈辭掌令沈銖未肅拜持平洪秉臣傳旨未下監察茶時之意敢啓傳曰知道
정조 18년
尹致性啓曰合辭方張之時諫院無詣臺之員事甚未安除在外外未肅拜人員竝卽牌招何如傳曰允
정조 18년
以大司諫徐有成司諫許晊牌不進罷職傳旨傳于尹致性曰只推
정조 18년
傳于洪大協曰右副承旨入侍
정조 18년
趙尙鎭啓曰卽者中樞府錄事來言領府事蔡濟恭今方水原府進去云係是大臣去就敢啓傳曰知道
정조 18년
趙尙鎭啓曰工曹佐郞金得範擬望之銓官捧現告勘罪事命下矣何傳旨捧入乎敢稟傳曰推考傳旨捧入
정조 18년
傳于李相璜曰左副承旨入侍
정조 18년
尹致性啓曰卽者義禁府都事來言時囚草記勘放事命下而判義禁鄭好仁陳疏次堂例不得擧行云何以爲之敢稟傳曰判堂可謂已勘之人開坐非所可論令次堂擧行
정조 18년
傳于趙尙鎭曰政官牌招開政
정조 18년
尹致性啓曰府曹之所關各異則刑曹所管擊錚禁府之替當存拔已有侵官之嫌且況存拔時姓名不在之類亦入於刑曹捧供秩云者以此以彼其發辭雜糅可知此上疏還給義禁鄭好仁處其委折問啓事命下矣問于判義禁鄭好仁處則以爲前日則若有衛外擊錚毋論多少原情竝爲收捧送于秋曹矣今番則擊錚原情十二度收送于秋曹則秋曹謂以如例存拔後送之爲可云問其有例與否則該吏答以近來猥越太多以此考喧都事及羅卒竝被重勘致有存拔之謬例云取考謄錄考喧都事果被重勘矣臣愚迷所致全昧本府秋曹之所管各異替行秋曹之事臣之昏謬之罪萬殞猶輕至於姓名不見之類入於秋曹捧供事臣果査實一張則羅卒稱以忘置於袖中追入於秋曹收捧之軸一張則秋曹吏直爲捧納云此亦事未前有者也臣於平日若能嚴束羅卒輩苟有一分畏戢之心豈至於忘置之境乎莫非臣溺職之罪伏地震剝求死不得云矣敢啓傳曰曰有定式而旣無定式之可言曰有文蹟而亦無文蹟之可據筵奏疏語俱未免爽誤然襲謬之罪非今斯今判義禁鄭好仁遞差原情兩度之追後添捧之奸弊令該曹査實嚴治判義禁未差之代今日政差出待下批牌招時囚捧供可也
정조 18년
洪大協以兵曹言啓曰忠壯衛將趙崗身病猝劇時月之內無望供職呈狀乞遞輪番之任不可久曠改差何如傳曰允
정조 18년
趙尙鎭啓曰吏曹判書李致中參判黃昇源牌不進推考傳旨今方捧入而開政命下之後如是違牌不卽擧行事甚未安判書參判更卽牌招何如傳曰允
정조 18년
趙尙鎭啓曰吏曹判書李致中參判黃昇源再牌不進推考傳旨今方捧入而開政命下之後連事違召不卽擧行事體所在誠極未安所當更請牌招而係是一日三牌何以爲之敢稟傳曰更爲牌招
정조 18년
有政吏批判書李致中牌不進參判黃昇源進參議未差行都承旨趙尙鎭進啓曰判書李致中牌招不進參議未差小臣獨政未安何以爲之敢稟傳曰仍爲之以崔時淳爲正言洪良浩爲判義禁洪樂游爲兵曹正郞柳範休爲厚陵令李東善爲三和府使兼掌令單鄭尙愚沈興永學正二單金初爕柳禎學諭單柳沁煥故府使朴東樞贈兵參例兼特贈事承傳
정조 18년
兵批判書具庠進參判柳誼病參議朴宗甲病參知兪漢寧入直右副承旨洪大協進徐潤載爲內禁將沈基泰爲曹司衛將閔心爀爲五衛將李東爀爲訓鍊判官金鍾翕爲武兼安宗厚爲京畿中軍李得遠爲忠淸兵虞候權尙鎭爲忠壯將同知單廉斗瑞副司直沈煥之洪仁浩副護軍吳載重以上單付前宣傳官元永麟今加折衝加資事承傳
정조 18년
傳于洪大協曰三和府使當日辭朝
정조 18년
傳于洪大協曰當日辭朝何時下敎尙無去處夜漏過半三和府使李東善改差令該府拿問處之其代今日政更爲差出
정조 18년
以校理韓光植副校理尹序東權坪牌不進罷職傳旨傳于趙尙鎭曰只推
정조 18년
趙尙鎭以弘文館言啓曰校理韓光植副校理尹序東權坪旣有只推之命更卽牌招察任何如傳曰允
정조 18년
以全羅監司李書九狀啓濟州移轉各穀罔夜裝發事傳于洪義浩曰觀此完伯狀本船粟之期已定登海之日亦選卜吉於旬三而分排整待云自今至還泊無非宵衣旰食之時此時爲船民島民何以表此心而寓此誠乎祝幣香封當趁期下送而初欲使新牧使行祭發船矣更思似涉取便近侍中有因事行遣於裝發地方者渠罪雖無狀使渠戴罪贖罪則其所盡心必有勝於牧守前承旨兼檢校直閣徐榮輔投畀特爲分揀卽令遍行裝載地方察其民瘼審其穀物領至船所發運仍又駕海至祭海之所爲獻官齋沐將事然後知一帆穩行旋卽還朝後命所過沿邑慰諭民人細詢民隱以來事令廟堂星火分付道臣亦令政院下諭于獻官處而祭海及發船日期更令雲觀提擧看詳下送事分付
정조 18년
以京畿都事李翊模狀啓判府事朴宗岳仁川地出往時各務差使員竝置之事傳于洪義浩曰朝廷之爲朝廷卽不過體統也民弊雖念體統宜顧受由下鄕異於領府之從使往來則竝與都事倍行而除之於辭朝之前有關體統此狀啓還給仍使大臣知此意欲爲下敎於箚批而未果澆奠床依例備給此是應行之事例則箚批雖或遺漏承宣當爲警咳而尙無一言該房承旨從重推考皆是生疎者何以知之院吏令攸司嚴杖懲治大臣之都廚內外墳山省掃時澆奠床當爲備給事分付
정조 18년
趙尙鎭以吏曹言啓曰受由上京守令當日下送後草記事命下矣安邊府使金勉柱以掃墳事忠淸道瑞山地下去云行關本道道臣處使之卽速還官何如傳曰允下送後草記可也
정조 18년
趙尙鎭以吏曹言啓曰因西部童蒙姜春敏上言其父出身時金今年夫婦偕老願蒙加資事回啓判付內卽爲考籍口傳下批事命下矣卽接漢城府所報則時金年七十一妻朴召史年六十六云此非年滿偕老之人上言內辭緣置之何如傳曰允
정조 18년
尹致性以義禁府言啓曰時囚罪人李東馨原情公事判付內取考都差員緘答判付照律以草記區別功議擧行事命下矣李東馨傳旨內今番幸行時自磚峴至黔巖道路專不修治石角嵯峨植炬則徑先燃爇駕過之時未免黑暗雖以店舍言之一無修飭所見駭然揆以紀綱極爲寒心拿問重勘罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣李東馨杖一百收贖告身盡行追奪而其五代祖敏厚寧國原從功臣豐陵府院君異姓四寸親云功議各減一等杖八十收贖奪告身三等放送何如傳曰允爲民弊雖不得不姑仍伯而營邑惟均之罪守令律名太過該府使李東馨不敍放送可也
정조 18년
尹致性以義禁府言啓曰時囚罪人尹範敍原情公事判付內故爲掩置焉敢曰蒙不覺察乎從重勘律區別功議以草記擧行事命下矣尹範敍本府啓辭內馬政何等重事而在任十朔一未點閱任他抛置任內所縮之數至於三十四匹之多而矇不自覺流來欠縮亦甚夥多而一不摘發其在重馬政杜後弊之道不可置而不論拿來嚴勘罪取考律文則大明律廐牧條有曰凡牧養馬牛若死者損者失者一頭笞三十每三頭加一等過杖一百杖六十徒一年大典通編推斷條有曰犯私罪杖一百以上之罪決杖告身盡行追奪矣尹範敍杖六十收贖告身盡行追奪徒一年定配而其六代祖進卿靖國功臣云功減一等減徒加杖一百收贖告身盡行追奪放送何如傳曰允
정조 18년
尹致性以義禁府言啓曰時囚罪人尹益儉李勉植等原情公事判付內名以備郞摘奸塞責彌縫不禁掖隷之犯科者痛駭益甚駕後禁軍曰以駕前別抄致使無罪者當尤豈不駭然乎竝區別功議草記照律兩罪俱發者從重勘處事命下矣取考律文則大明律不應爲條有曰凡不應得爲而爲之事理重者杖八十制書有違條有曰凡奉制書有所施行而違者杖一百名例有曰二罪俱發以重者論大典通編推斷條有曰犯私罪杖八十奪告身三等杖一百決杖告身盡行追奪雜令條有曰王府決杖者代以金贖矣尹益儉兩罪俱發從重論杖一百收贖告身盡行追奪而其七代祖進卿靖社功臣云功減一等杖九十收贖奪告身四等李勉植杖八十收贖奪告身三等而其六代祖杖馨靖社功臣云功咸一等杖七十收贖奪告身二等竝放送何如傳曰允
정조 18년
尹致性以義禁府言啓曰時囚罪人申鴻周鄭學畊原情公事判付內以公罪區別勘放後草記事命下矣申鴻周鄭學畊等傳旨內昨日回鑾時攔後軍兵多有錯雜失次者師律所關極涉未安不能檢飭令該府拿問處之罪取考律文則大明律不操鍊軍士條有曰凡守禦官不守紀律不操鍊軍士者杖八十矣申鴻周鄭學畊等各杖八十以公罪收贖竝放送之意敢啓傳曰知道如有功議各減一等可也
정조 18년
尹致性以義禁府言啓曰申鴻周鄭學畊等各杖八十以公罪收贖照律草記批旨內如有功議各減一等可也事命下矣申鴻周八代祖磼扈聖功臣云功減一等杖七十以公罪收贖而鄭學畊無功議云矣敢啓傳曰知道
정조 18년
洪大協以刑曹言啓曰因擊錚人等原情啓目判付內句檢各有司存焉則下本曹之擊錚文書考喧郞敢爲存拔萬萬駭然朝筵欲爲下敎而未果後弊所關決不可置而勿論査實委折首唱者草記請罪事判下矣問于義禁府則以爲壬子二月因擊錚之亂雜考喧都事及羅卒竝爲勘罪自其後漸有存拔之謬例則二月後初次考喧當爲首唱同年九月陵幸時考喧都事李趾馨李永夏當之云矣李趾馨李永夏等罪狀竝令該府拿問處之何如傳曰允
정조 18년
洪大協以刑曹言啓曰澆奠床依例備給此是應行之事則箚批雖或遺漏承宣當警咳而尙無一言該房承旨從重推考皆是生疎者何以知之院吏令攸司嚴杖懲治事命下矣當該承政院書吏金弘喆嚴杖一百放送之意敢啓傳曰知道
정조 18년
洪大協以刑曹言啓曰依下敎左番行首別監池養謙右番行首別監趙順得等竝嚴囚之意敢啓傳曰過十日後嚴杖放送若以掖隷歇杖卿等難免其責以此知悉可也
정조 18년
同知兼冬至副吏李義弼疏曰伏以臣猥以無似得廁專對之任自顧庸愚寔切僨事之憂仍伏念天陛之逖違其將閱歲元正之忭蹈亦且阻班寸忱耿結將無以自堪區區言私實所不敢第臣父母墳山在廣州地而緣臣終鮮兄弟且乏子姓看護無人松楸蕪沒今當出疆之日自多霜露之感玆敢不避猥越仰瀆崇嚴伏乞天地父母俯垂矜諒特許恩暇趁此未辭陛之前往省先壠以伸至情千萬幸甚臣無任云云答曰省疏具悉卿其依所請往省焉
정조 18년
判義禁鄭好仁疏曰伏以臣賦性昏謬觸事顚錯今以擊錚原情之拔去判付辭敎至嚴截臣伏地戰兢求死不得臣於回鑾翌日候班退出也府吏以擊錚十二度原情來示於臣曰近來衛外擊錚猥濫太多故數年以來先自本府可拔者拔之然後送于秋曹云臣以下吏傳言不可準信取考本府謄錄則果有文蹟之可據者故就其中最猥濫者按例拔去此固臣循襲謬規昏迷妄作之罪而今此判付三度中尹度喆則自臣府送于秋曹之後判堂謂以猥濫送言于臣使之拔之臣果依其言而拔之李東翼李億興等兩供臣所不見者也未知其供從何以直入於秋曹之捧啓臣實未曉第伏念臣之區區微見每以近來民習不古衛外擊錚率多猥越有關紀綱故年前待罪秋判時此等之類則別加刑配以爲懲後之計愚妄之見本自如此故今此諸供之存拔不自知其執抑致此妄錯一則臣罪二則臣罪郞僚捧之臣則拔之罪實在臣其若諉之郞官獨自倖逭臣誠自愧人謂斯何至於兩供之不示臣直呈秋曹此亦臣不察之罪也益切懍懍罔知攸措玆陳首實之章仰瀆崇嚴之聽伏乞聖明俯垂諒察亟勘臣罪以爲溺職者之戒焉臣無任云云以判義禁鄭好仁上疏傳于洪大協曰府曹之所關各異則刑曹所管之擊錚禁府之替當存拔已有侵官之嫌且況存拔時姓名不在之類亦入於刑曹捧供秩云者以此以彼其散亂雜糅可知此上疏還給判義禁鄭好仁處其委折問啓
정조 18년
甲寅十月初二日午時上御重熙堂有司堂上入侍時右副承旨洪大協假注書具得魯記注官金錫泰記事官吳泰曾有司堂上沈頤之以次進伏訖上曰近以民事夙宵憧憧矣頤之曰最可悶處沿海云矣上曰沿邑民情甚惶急矣南穀簿勝於嶺南乎頤之曰穀簿三南中最多矣上曰今年穀之所出何如頤之曰每斗不過出數三升矣上曰氷丁自先朝乙未釐正之後各宮房內閣頒氷則以大丁用之水剌進排則以瑣氷爲之事體未安此後水剌氷賜與氷換用似便好卿須詳問便宜從後稟處好矣頤之曰陵幸時不緊各司官員之隨駕者旣命除減則員役亦當隨而減除而以其有待令物種之故自下不敢擅減自備局參量緊歇列錄書入稟旨存減以爲定式之地似好故敢此仰達矣上曰依爲之出擧條仍命退諸臣以次退出
정조 18년
行都承旨趙尙鎭坐左承旨洪義浩坐右承旨尹致性坐左副承旨李相璜坐直右副承旨洪大協坐直同副承旨李儒慶未肅拜注書鄭文始仕直一員未差假注書具得魯仕事變假注書尹東壽仕
정조 18년
尹致性啓曰合辭方張之時兩司無詣臺之員事甚未安除在外外未肅拜人員竝卽牌招何如傳曰允
정조 18년
傳于李相璜曰朴判府事留待
정조 18년
傳于李相璜曰朴判府事入侍
정조 18년
傳于趙尙鎭曰都承旨右副承旨入侍
정조 18년
洪大協啓曰有司堂上沈頤之觀象監提調閔鍾顯依下敎來待矣傳曰入侍
정조 18년
以大司諫徐有成司諫許晊掌令沈銖牌不進罷職傳旨傳于尹致性曰只推
정조 18년
洪義浩啓曰大司憲林蓍喆執義李秉喆掌令鄭景祚持平李允行呈辭掌令沈銖牌不進持平洪秉臣傳旨未下監察茶時之意敢啓傳曰知道
정조 18년
傳于洪大協曰明日當由逌瞻門展拜該房知悉
정조 18년
趙尙鎭啓曰明日展拜承旨當爲備員而同副承旨李海愚在外無以備員何以爲之敢稟傳曰許遞前望單子入之
정조 18년
承旨前望單子入之李儒慶落點
정조 18년
洪大協啓曰三和府使當日辭朝事命下而新除授三和府使金處漢方在水原府何以爲之敢稟傳曰令兵曹星火問于留守處雖上送別無掣礙則使之上送仍令卽爲辭朝下去不然則令留守具由狀聞請仍事分付此時關西民事不可一刻曠官今日內知入事嚴飭
정조 18년
以水原留守趙心泰狀啓金處漢別監董之任今姑仍存事傳于洪大協曰依狀請仍任而近十朔勤勞旣多履歷仍用其代差出依初下敎擧行
정조 18년
洪大協啓曰三和府使差出事命下矣政官牌招開政何如傳曰口傳差出
정조 18년
吏曹口傳政事以趙岱爲三和府使
정조 18년
兵曹啓目粘連巨濟州等邑軍器修補沈鏔等論賞自下不敢擅便上裁敎是白乎旀帥臣之羅將防給至於登聞雖出於不欲掩其勞之意而事體所在未免屑越該帥臣申大顯推考何如判付啓回啓得體依此施行爲旀請賞之狀署經於大臣自是格例則廟堂之見此猥雜之陳聞無所可否者甚爲訝惑兺除良因民訴請褒於臨歸之時者不但駭然防役名色尤何敢無端登徹戎垣新名屬耳乙仍于姑爲十分參酌當該帥臣爲先拿問處之以礪國綱兩鎭論賞一款段置亦爲勿施爲良如敎
정조 18년
洪大協啓曰前統制使申大顯拿處事命下矣時帶摠戎使將兵之任不可一刻無摠察之人何以爲之敢稟傳曰兵曹判書兼察
정조 18년
洪大協啓曰摠戎使以兵曹判書兼察事命下矣兵曹判書具庠卽爲牌招聽傳敎何如傳曰允
정조 18년
尹致性以義禁府言啓曰刑曹啓辭內壬子九月陵幸時考喧都事李趾馨李永夏等罪狀竝令該府拿問處之事允下矣李趾馨今方待命拿囚而李永夏以司饔院直長下去磁器燔造所云依例發遣府羅將拿來何如傳曰允李永夏待其竣事上來捧供可也
정조 18년
尹致性啓曰判義禁洪良浩牌不進推考傳旨今方捧入而時囚捧供命下之後如是違牌不卽擧行事甚未安更卽牌招何如傳曰允
정조 18년
尹致性啓曰判義禁洪良浩牌不進從重推考傳旨今方捧入而時囚捧供有命如是違牌事甚未安更卽牌招何如傳曰允
정조 18년
尹致性啓曰卽者義禁府都事來言時囚捧供無過三日新有定式而判義禁洪良浩受由口招坐起次堂例不得擧行云何以爲之敢稟傳曰令次堂擧行
정조 18년
洪大協以弘文館言啓曰校理韓光植副校理尹序東權坪旣有只推之命竝卽牌招察任何如傳曰允
정조 18년
洪大協以兵曹言啓曰武臣兼宣傳官崔元呈辭在外過限未上來依法典改差何如傳曰允
정조 18년
洪義浩以義禁府言啓曰全羅道康津縣投畀罪人徐榮輔特爲分揀事命下矣徐榮輔未及到配所到處卽爲放送事分付該道道臣之意敢啓傳曰知道
정조 18년
禁府啓目前都事李趾馨原情云云問目內辭緣泛稱遲晩刑推得情何如判付啓渠亦曰不知其不首犯可知判堂奏語益有矛盾此囚放送李永夏勿論爲良如敎又啓目禁府都事金履九黃道源等口招云云問目內辭緣惶恐遲晩竝只刑推得情何如判付啓渠輩則使之依例移送該曹而判堂取見存拔云然則渠輩之不知無足爲罪分揀放送爲旀伊日筵奏未免稍左當該堂上罷職爲良如敎
정조 18년
判義禁洪良浩疏曰伏以臣向以故宗臣江寧都正諡狀撰送事伏承譴罷之命悚懍恧蹙杜門訟愆曾未幾何恩敍遽降伏承金吾除命臣不勝驚惶感激靡所容措夫節惠之典何等嚴重而只知其節義之允合褒奬全昧資階之未準格例不待加贈之典遽撰議諡之狀及伏見處分傳敎下者辭旨嚴明誨責備至臣於是怳然覺悟惶汗浹背愚闇昏謬之失無以自解今何敢以已蒙薄勘而晏然自恕乎且臣當此秋冬換序之際溫涼不調之時重得寒感頭疼惡寒落席擁衾飮啖全却精神昏瞀少觸外氣咳喘輒劇膈痰橫亘連服湯餌少無見效庭戶之間不能運動以此病狀萬無自力供職之望召牌之下末由承膺伏枕隕越冞增罪戾今此捧供之命無以擧行議讞重地不容少曠玆敢冒陳短章疾聲哀籲伏乞聖慈俯賜矜諒亟命鐫改臣新除職名仍治臣違傲之罪以警具僚以安私分不勝幸甚臣無任云云答曰省疏具悉卿其勿辭調理行公
정조 18년
甲寅十月初三日卯時上御誠正閣大臣有司堂上觀象監提調入侍時行都承旨趙尙鎭右承旨尹致性右副承旨洪大協假注書具得魯記注官承膺祚記事官吳泰曾判府事朴宗岳有司堂上沈頤之觀象監提調閔鍾顯以次進伏訖宗岳曰朝氣初寒聖體若何上曰一樣矣宗岳曰王大妃殿氣候何如上曰一樣矣宗岳曰惠慶宮氣候何如上曰一樣矣上曰卿欲以何日回行耶宗岳曰出疆之期迫頭欲留宿一日卽爲入來矣上曰大臣省掃之行澆奠床備給卽是應行之例而承宣未及警咳致煩臨時飭敎矣宗岳曰出於格外恩典臣不勝感激之至上敎鍾顯等曰近以沿民事一念憧憧明發不寐特召卿等矣輸粟濟州行將發船但設祭日子太近未知十三日外更無吉日耶鍾顯曰更爲推擇則十七日十九日俱吉於行祭發船矣上曰然則兩日間使獻官從便設行事行會可也命頤之讀親製祭文訖上曰日字甚忙便同口呼卿等之所見何如宗岳曰韓愈以其文章能致鰐魚之徙海雲漢之章豈敢與比於此而殿下至誠之德意謁然溢於文外必致船運之利涉矣上曰如能利涉可謂萬幸文章何論惟以方寸之誠庶望有助矣宗岳曰燕行雇車之弊反有甚於從前雇馬之弊臣欲行到義州爛熳商議從長狀聞矣上曰從便善處好矣上曰海神祭有押耶大協曰祭於海神而稱方名則有押只祭海神不稱方所則無押云矣上曰今番御押此後海神祭用押可也鍾顯曰臣俄以陪幣事進往濟用監聞各祭幣帛自本監進排之際只令下隷齎送於香室事甚欠敬此後則使本監入直官員陪進似合宜故敢此仰達矣上曰依爲之出擧條仍命退諸臣以次退出
정조 18년
行都承旨趙尙鎭坐左承旨洪義浩坐右承旨尹致性坐直左副承旨李相璜坐右副承旨洪大協坐同副承旨李儒慶坐直注書鄭文始仕一員未差假注書具得魯仕直事變假主書未差
정조 18년
李儒慶啓曰明日常參經筵取稟傳曰停
정조 18년
尹致性啓曰合辭許久闕啓事甚未安除在外傳旨未下外未肅拜兩司諸臺竝卽牌招何如傳曰允
정조 18년
備忘記三和府使趙岱下直上弓一張長箭一部片箭一部筒兒一箇賜給
정조 18년
趙尙鎭啓曰事變假注書尹東壽身病猝重勢難察任今姑改差何如傳曰允
정조 18년
備邊司以李健秀爲北兵使
정조 18년
尹致性啓曰兵曹郞廳來言北兵使下批政事取稟傳曰明日爲之
정조 18년
尹致性啓曰卽者義禁府都事來言時囚罪人原情判付內有議處之命而判義禁洪良浩受由次堂例不得擧行云何以爲之敢稟傳曰令次堂擧行
정조 18년
義禁府啓目粘連向前申大顯亦守令之繕修戎器鎭將之防給民役雖或可尙狀聞事體何等謹嚴而只憑民訴遽然請賞殊甚可駭以此照律何如啓傳曰飭已施分揀放送
정조 18년
李儒慶啓曰摠戎使申大顯分揀放送事命下矣卽爲牌招密符傳授何如傳曰允
정조 18년
李儒慶啓曰摠戎使申大顯分揀放送事命下矣敎諭書所當更爲啓下而此與新除授有異在前如此之時有前所授密符傳授之例今番則何以爲之敢稟傳曰依近例爲之
정조 18년
司諫許晊啓曰臣於言責之任夫豈有堪承之望而凡有除旨不敢逡巡前後之冒沒承膺者屢矣月前賓對賤疾適苦未及登筵至今追思惶汗浹背伊日僚臺果以此至請譴削之典縱荷聖度天大曲加體諒在臣分義以此被論之蹤其不可抗顔復冒於臺次則決矣乃者新除有命召牌連下而不敢爲進身之計者人言旣發廉隅爲重甘自犯於慢命之科矣柏府薇院職名雖殊其爲臺職則一也其何敢一刻仍冒於臺次乎請命遞斥臣職答曰勿辭亦勿退待
정조 18년
李儒慶以奉常寺都提調提調意啓曰東籍親耕田所種稻打作則所出爲三石豆打作則所出爲一石一斗太打作則所出爲一石四斗皮唐黍打作則所出爲一石九斗之意敢啓傳曰知道
정조 18년
洪大協以訓鍊都監言啓曰景慕宮展拜時御營廳東營軍入直把摠率領宮大門外把守集春營軍新營入直千把率領赴陣矣今已本局軍替直則當以本局將官領率明日展拜時北營入直千摠把摠出用之意敢啓傳曰知道
정조 18년
洪大協以御營廳言啓曰東郊居本廳別陣林盛柱良人金天福等順康園火巢近處中豹虎一頭私獵捉納故謹此封進而先殺手林盛柱木三疋布二疋再殺手金天福木二疋布二疋依例施賞之意敢啓傳曰知道
정조 18년
同義禁金履成疏曰伏以陵寢展拜聖慕克伸鑾蹕穩旋玉體萬康臣無任欣忭之至噫從古人臣之受知於君父者或以道義而有契或以才諝而爲用或藉于蟠木之先容至若無一於斯而偏被誤恩者惟臣一人而已況臣稟賦不固定力無素每遇事心動輒茫然若亡陽之人前席擧措無非顚錯臣之無用聖明之所俯燭而不惟不罪反假恩數示以不棄噫才與不才各言其子父母之心而臣得之於殿下矣是以臣之所仰望於殿下者亦如嬰兒之心若將饑而望哺寒而索衣疾痛而呼籲焉此所以荐承嚴敎不避猥越之誅復申前懇冀蒙鑑諒之恩伏願聖慈垂惻焉噫人之生子載牀載璋期以遠大欲其孝於家而忠於國也古人有言雖欲孝誰爲孝此正臣之情界也竊意盡分於殿下尙可以少伸靡逮之孝故以如臣愚昧之識拙訥之辭每登前席輒欲有懷無隱以擬絲毫之報炳炳此心天神臨之臣焉敢誣也何意畸命多釁事會不幸分外恩資反爲擧世嗤點之資臣自念平生已僇不可以復爲人矣立身顯親人所至願而榮先之典亦不敢受如是而何以自立於士大夫之列乎臣聞身與名俱全者上也名全而身死者次也名在僇辱而身全者下也噫爲此言者彼不過燕秦遊說之客而能知所惡之有甚於死則信乎恥之於人未有如辱名之累耳孟子曰人而無羞惡之心非人也臣之見棄於當世之士大夫固已恥矣況得罪於千古之聖賢哉進而有靦於同行退亦無面於先壠此臣所以左求右覓未得義分之所安彷徨流涕如窮人無所歸也只願溘然速化與世間是非同歸塵土然後上訴天帝受命純粹復生此世事我殿下殫竭駑才協贊鴻功以贖此生不忠之罪然此特寸心靡聘窮念到此而此生已然那期後生之如願者哉臣之迷執蓋於銀臺宿趼則縱深續貂之愧而願切依近不敢言私乃若二品職名則斷然自劃以保咫尺之守伏願聖明憐臣情悰特遞見職以快公議以靖私分焉噫先儒有言曰但當一心直遂以輸款款之誠此誠善形容人臣忠愛之意也臣請有一言爲殿下陳之噫殿下試見近日朝廷之上四維張乎不張乎張則朝廷重不張則朝廷輕世道之汚隆人心之邪正未嘗不權輿於是矣故雖以帝王之尊其在廉防之所關則輒俛而從之俾遂其志此非强屈威尊也所以使之以禮培之以義俾有以愛好名節咸知苟賤之恥涵養主宰能守剛大之操以之爲四方之綱紀以之爲百僚之標準以之爲國家之柱石焉其在昇平無事之時若無裨益於朝廷而及其事變倉卒之際國勢岌嶪之日人主所以倚重而需用者必此輩也如或强其所難拂其所守俾不得自由而惟命是從則人情狃安習與成性必至於廉防之無忌笑罵之無恥其婉轉之狀便利之態雖粗便於目前之器使而帝王之遠圖則有不然者矣臣竊伏念殿下之駕御朝廷者蓋有懲於前日之患生濫恣自大僚以下不少假借是固大聖人時措之義而彼不識聖心者乃曰殿下莫予違也罔念有損於殿下之令聞而其甚焉者以承奉三字打成義理曰不識不知順帝之則彼果篤信殿下如堯民之信堯乎噫嘻此病世之言也此言一出世作奇談父子相誡指口爲阱自此以往婦寺之忠不患無臣謇諤之風未聞有人此豈非大可寒心者乎況情勢者一身之私義而雖言涉倫彝事關釁累一疏承批便作江漢之濯而束帶揚揚不復知世間有羞恥事臣竊恐此俗未改則暴棄之習漸至於朝象之骳骫而世道人心莫可收拾也噫君道主仁臣節主義故上以恢蕩爲道下以持守爲節上下雖若牴牾而仁義無二致唐虞之吁咈所以致唐虞之盛也自夫經術之不明義理貿貿其於上體聖心之道下守臣分之義都無理會而惟以姑息爲心臣竊以爲殿下所以作成臣隣者獨優於殿下之用而非所以育人才貽燕謨之本意也嗚呼臣之此言非敢自爲身地也實出於爲殿下片片赤心如遇湍必激按住不得願以螢爝之見仰裨日月之明伏乞殿下澄省焉且臣於日前奉審之行適見交坡之民趕來成群遮道呼訴槪願城餉之移納邑倉事也莫重餉穀有難移庫而如有已例則分數許副不害爲息肩之一助事係民政敢此尾陳焉臣無任云云答曰省疏具悉四維云云以下設弊果是矣至於卿之所謂處義於旣行公之二品職者萬萬不成事理縱恃假借容易煩浼獨不畏國體朝綱乎卿則爲先從重推考後勿如是附陳城餉捧留事日前次對日左相之防奏以其只說轉輸之弊故也以朝家爲小民之心豈或泛忽而新式才頒道伯亦請此所以姑且稍待者也
정조 18년
大司諫徐有成司諫許晊掌令沈銖校理尹光普修撰沈興永副修撰尹益烈任希存等啓曰鄭致達妻之凶逆前後聲討已盡千妖萬惡之罪允在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉以爲伏閤之爭當日處分迺至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所螢惑赫然明斷丕建大策以奠我宗祊於億萬年盤石之固此先大王之宏謀英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地啄息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煸動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接迹而起籍爲淵藪宗社之憂容有其極蓋其妖肚逆腸愈往愈甚初豈爲謀逆之巨魁而王法不行又爲煽亂之窩窟而近畿尙置思之及此每不覺懍然今於千萬夢想之外擅移黜置之所恣到近京之地人心驚懼莫不戰掉嗚呼臣等之與此賊尙戴一天致有此窮凶絶妖之擧者莫非臣等之罪而亦不料其去益無忌憚至此之極也若不於此時亟施王章永絶禍根則其可曰國有臣子乎其不可一刻容貸也決矣請黜置罪人鄭致達妻亟令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者唯大計之沮遏也與國榮所謀議者惟國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔則之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後十二字刀割擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而賦性側媚宅心陰祕莫念國恩之圖報徒知凶賊之力護耇輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積二十七字刀割付賊復陰助聲勢不軌之跡已綻懷二之謀難掩賊復之輸款卽尙喆之結案揆以邦憲焉逭天討而當律未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典十一行刀割答曰不允
정조 18년
大司諫徐有成司諫許晊等啓曰罪人克觀克泰以妖任之同氣凶謀逆節煉漫同參而嚴訊之下抵賴不服未克究覈未及承款王章莫伸輿憤莫泄請金甲島爲奴罪人克觀古今島爲奴罪人克泰更令王府嚴鞫得情快正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狠之說至登諫長之陳疏繼有法府之捉囚凡今日含生之倫擧切驚痛憤惋誓不與此賤父子共戴一天秋堂之疏請移鞫亦可見嚴鞫法討亂賊之義而不惟不賜允從乃以先問師文不但顚倒爲敎此賊之指斥乘輿公肆詬罵又出於星漢未伏法之前則其父子同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疏釋者然國體之隳壞已無可言輿憤之轉激去而益甚請亟寢秋曹罪人柳師文放釋之命乃令王府設鞫嚴問快正典刑答曰不允
정조 18년
掌令沈銖啓曰噫嘻痛矣柳師文之罪可勝誅哉渠以劇逆之父惟當畏死縮首恭俟當律之不暇而乃敢偃息城闉延攬人客不少畏縮益肆凶毒一室兩賊同惡相濟詬罵天日之凶言無所不至指斥乘輿之悖語罔有紀極傳說狼藉有耳皆聞而至登諫長之疏論致有法府之捉囚則此其星漢父子凶肚相傳逆節世襲平日怨國懟君之心弸結于中愈往而愈肆者也且其子之凶疏構成也敢曰在家不知其子悖說之噴出也亦是自有所受則此賊父子窮凶情節不可一日容貸於覆載之間也明矣其子星漢旣有府院鞫問之請則其父師文不可不竝施嚴鞫而迺者天綱大恢遽下疎放之敎國法之隳壞已無可言而輿情之憤惋去而益激請亟寢秋曹罪人柳師文放釋之命仍令王府設鞫嚴問期於得情快正王法新除授司諫院正言崔時淳時在全羅道和順地請斯速乘馹上來事下諭答曰不允下諭事依啓
정조 18년
甲寅十月初四日卯時上詣景慕宮展拜入侍時行都承旨趙尙鎭左承旨洪義浩右承旨尹致性左副承旨李相璜右副承旨洪大協同副承旨李儒慶記事官鄭文始假注書具得魯記注官吳泰曾檢校直提學徐有防金載瓚二直提學鄭大容檢校直閣南公轍以次侍立訖上具翼善冠衮龍袍出交泰門永淸門明政門弘化門由逌瞻門日瞻門至降輿所降興入齋室少頃就板位行再拜禮仍詣廟內奉審訖還御齋室上曰侍衛回旋賤臣承命出傳少頃出西狹門乘輿由日瞻門逌瞻門入弘化門明政門永淸門交泰門還內諸臣以次退出
정조 18년
行都承旨趙尙鎭坐左承旨洪義浩坐右承旨尹致性坐左副承旨李相璜坐右副承旨洪大協坐直同副承旨李儒慶坐直注書鄭文始仕一員未差假注書具得魯仕直事變假注書李周奭仕
정조 18년
藥房提調徐有防副提調趙尙鎭啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 18년
李儒慶啓曰明日宗廟冬享大祭齋戒相値視事頉稟之意敢啓傳曰知道
정조 18년
尹東壽改差代以李周奭爲事變假注書
정조 18년
趙尙鎭啓曰吏曹郞廳來言政事爲之事命下而判書李致中參判黃昇源俱以病不進云竝爲牌招何如傳曰允
정조 18년
趙尙鎭啓曰吏曹判書李致中參判黃昇源牌不進推考傳旨今方捧入而開政命下之後如是違牌不卽擧行事甚未安更卽牌招何如傳曰允
정조 18년
趙尙鎭啓曰吏曹判書李致中參判黃昇源再牌不進推考傳旨今方捧入而開政命下之後連事違召終不承膺事體所在誠極未安所當更請牌招而係是一日三牌何以爲之敢稟傳曰更爲牌招
정조 18년
有政吏批判書李致中牌不進參判黃昇源進參議未差行都承旨趙尙鎭進啓曰判書李致中牌招不進參議未差小臣獨政未安何以爲之敢稟傳曰仍爲之以安策爲校理南履翼爲副校理李義弼爲戶曹參判李元八爲兵曹佐郞鄭觀采爲會寧府使冬至兼謝恩使單洪良浩進賀副使單鄭大容以上還付事承傳兼鏡城府使單李健秀故牧使朴聖煥贈兵曹參判例兼學生朴宗臣贈左承旨故通德郞朴天源贈司僕正以上全羅兵使朴基豐三代
정조 18년
兵批判書具庠病參判柳誼病參議朴宗甲入直參知兪漢寧病同副承旨李儒慶進護軍李海愚副司直尹弘烈李時秀李晩秀副司果李元八北兵使李健秀以上竝單付
정조 18년
尹致性啓曰卽者義禁府都事來言時囚議豦判付內有照律之命而判義禁洪良浩受由次堂例不得擧行云何以爲之敢稟傳曰令次堂擧行
정조 18년
傳于李儒慶曰發遣吏郞諸執事淸齋與否摘奸以來
정조 18년
傳于李儒慶曰在外未肅拜玉堂許遞前望單子入之
정조 18년
玉堂前望單子入之校理李龜雲修撰高宅謙落點
정조 18년
傳于洪大協曰當該承旨及注書推考
정조 18년
以全羅監司李書九狀啓金堤郡守成範鎭治績探察事傳于趙尙鎭曰此則雖然道內必有不堪任之守令而一味掩置是豈先期行會之意乎以此意竝與畿伯錦伯嶺伯處同爲嚴飭分付
정조 18년
李儒慶以司饔院監膳提調意啓曰江原道十月朔進上今日來到而各殿所封物種中生雉太半腐傷莫重進上不可循例捧入卽爲退送使之改備封進而其在事體誠極未安當該封進官罷職道臣亦難免不飭之失從重推考領來陪持人令攸司科治何如傳曰今年節晩事勢固然營邑論罪勿論卽爲捧入下屬亦勿科治可也
정조 18년
尹致性以備邊司言啓曰卽見黃海監司李泰永災實分等狀啓則海州等六邑置之尤甚谷山等十二邑置之之次黃州等五邑置之稍實仍作爲事目災八百結外不足畓災二千九百三十二結十三負五束綿田災九百六十二結十二負三束特許加劃後錄諸條請令廟堂稟旨分付矣其一昨年停退各樣年布及奴貢勿論三等邑限明秋特許仍停事也其一還穀尤甚邑三分一之次邑四分一稍實邑五分一相當穀準折代捧昨年代捧各穀無論尤甚之次稍實竝以今春所受穀使之備納仍與今秋代納穀待明秋還作本邑事也其一大興山城餉穀捧留本郡事也其一各軍門各衙門保軍米太尤甚之次邑依納布軍例每名二兩式代捧稍實邑折半代捧事也其一牙兵入防停止事也其一推奴徵債限明秋防塞事也分等依狀請施行本道今年穡事又未免歉而雖以狀辭觀之禾穀最勝於畓災加請之二千九百餘結已未免太過至於綿農參以傳聞不至慘歉九百六十餘結之請尤是格外亦極過濫仰體寧失之德意畓災請二千九百三十二結十三負五束特爲準劃就其中二百五十結移施於綿田災使之酌量均俵俾無一夫白徵之弊昨年停退各樣軍布及奴貢之仍停非不爲目前之惠而積逋之因循反爲病民之一端次次收捧俾輕其擔負實有關於民間利害尤甚邑則依所請停退之次邑則限折半收捧稍實邑則全數收捧還穀代捧事一依狀請分數許施而今春所受之還旣以所受名色備納又有此代捧則實穀恐或無幾而此則道臣必有料量一體依施大興山城餉穀之一竝捧留本郡法意恐至蕩然當納之邑又非尤甚限折半許其捧留各軍門保軍米太代捧事莫重軍需不可年年爲例而無難仰請者極爲未安且軍門衙門名稱各異始以各軍門各衙門爲辭末乃單擧各衙門而保軍米太混圇說去無所區別尤是不審該道臣推考竝令本邑收納牙兵入防停止事及推奴徵債防塞事竝爲依施而尤甚之勿定配所非但年例所請如此歉歲大關民邑之弊而今不狀請必是遺漏之致自本司第爲關問何如傳曰允俵災加請事道伯必有料量設或略有裕剩排比之後焉敢不狀請還錄乎然則寧失之義何如剋削特爲準數依狀請許施昨年停退條之今年難捧不問可知況目下民勢困於荐歉新舊竝督非所可論亦竝仍停事分付保米太代捧事雖在常年猶有代錢之囑托年前設法禁飭未知各營遵守之其後如何而與其墨倅之饕利濫徵曷若預使小民洞然知只納詳定乎尤甚之次邑保米貢米竝令一依詳定代捧雖一葉之銅科外濫捧者暗行繡衣從聞見啓聞當該道伯邑宰以爲隨現重勘之地可也
정조 18년
尹致性以備邊司言啓曰卽見黃海監司李泰永狀啓則備陳綿農失稔之狀仍以爲黃州等六邑禁御兩營價布木邊參半信川等九邑訓局砲保價布三分代納禁御兩營價布木邊三分二代納海州等八邑訓局砲保價布錢木參半禁御兩營價布純錢代納各衙門及江都所送選武布通同各邑限明年九月當竝以純錢代納事請令廟堂稟旨分付矣本道今年綿農大勝於三南又以昨年綿豐之故民間辦納似不至於龜背之括而無難請代有若不可廢之前例其在事體極爲未安且所謂各衙門者似竝與兵曹擧論而兵曹之納所關何如則初不分數反歸於禁御兩營之下者尤爲失當該道臣從重推考狀辭一倂勿施此不可不一番定式無論其道此等請代狀啓時兵曹勿爲混置於各衙門之中別爲擧論以重經費之意分付諸道至於江都所送竝武布之代錢恐不害爲兩便之道使之代捧輸送何如傳曰允道臣所請雖似容易今年民勢之難堪甚於通同之大歉況至殘者保軍無告者應貢苟欲蘇救宜先此輩尤甚八邑砲保特許參半外此保與貢一倂純錢而尤甚邑之中必有尤甚面里竝與砲保純錢之次九邑稍實六邑則特準所請而兵曹納之代捧分數依兩營例擧行事分付可也